Mosta jirritornaw għar-rebħ b'goal fil-ħin miżjud Gudja United ….0 Mosta ………………1 M osta rritornaw għar-rebħ hekk kif goal ta' Clayton Failla fil-ħin miżjud tahom rebħa minima fuq Gudja United. Kienet rebħa li tat ftit tan-nifs lil Mostin wara ħames telfiet konsekuttivi hekk kif dawn it-tliet punti jtellugħhom b'29 punt daqs Santa Lucia. Min-naħa l-oħra, Gudja bla dubju jħossuhom diżappuntati li ħarġu b' idejhom vojta f'logħba li fiha taw daqs kemm qalgħu u f'ċerti ħinijiet kienu superjuri għall-avversarji tagħhom. Fit-18-il minuta, Aidan Friggieri temm azzjoni personali b'xutt minn tarf il-kaxxa li għadda ftit għoli. Anqas minn minuta wa­ra, ħarba fuq ix-xellug ta' Johann Bezzina għal Mosta intemmet b'xutt fil-baxx li ħabtet ma' sieq il-lasta. Fit-22 minuta, Michael Mifsud daħal tajjeb fuq ix-xellug u għadda l-ballun lejn Johann Bezzina li kellu x-xutt tiegħu ġie mblukkat minn difensur bil-ballun jiġi mdawwar f'corner. Mill-corner ta' Failla, Glenn Zammit salva tajjeb fuq daqqa ta' ras ta' Tyrone Farrugia. Żewġ minuti minn tmiem l-ewwel taqsima, minn cross ta' Veronese, id-daqqa ta' ras ta' Vagner ġiet salvata minn Mafoumbi waqt li mal-45 minuta, xutt angolat ta' Divine Naah ġie salvat mill- goalkeeper ta' Gudja, Zammit. Ħdax-il minuta fit-tieni taqsima, Gabriel Mensah għadda l-ballun lejn Friggieri li kellu x-xutt minn tarf il-kaxxa mdawwar f'corner minn Mafoumbi. Tliet minuti wara, Friggieri daħal tajjeb fil-kaxxa imma l-konklużjoni tiegħu spiċċat ftit għolja. Fit-63 minuta, Mosta rrispondew bi free-kick dirett ta' Bojan Kaljevic li ġie salvat f'żewġ tentattivi minn Zammit waqt li free-kick mix-xellug ta' Justin Grioli għal Gudja għadda ftit għoli. Gudja komplew jagħfsu u, fid-79 minuta, is-sostitut James Brincat pprova jissorprendi lil Mafoumbi b'tentattiv minn tarf il-kaxxa iżda l-ballun spiċċa ftit għoli u minuta wara, Brincat għadda l-ballun lejn Mensah iżda l-konklużjoni tiegħu ġiet mblukkata minn Mafoumbi. Meta kollox deher li l-logħba kienet se tispiċċa fi draw, tliet minuti fil-ħin miżjud, Mosta skorjaw il-goal tar-rebħa grazzi għal ġmiel ta' free-kick dirett ta' CLAYTON FAILLA li ra l-ballun jispiċċa fis-saqaf tax-xibka.